VS001565
Datum: 1998-04-18T02:00:00.000+02:00
datum_sodbe_i_stopnje: 2003-05-14T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - skaženost - zmanjšanje življenjske aktivnosti
skupina: poškodbe rok in ramenskega obroča in njihove posledice
fischer: srednje hudi primeri
odskodnina: 3.950.000,00 SIT
opombe: II Ips 843/2005. Revizija tožeče stranke je bila zavrnjena.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 45 do 50 let

Tesar.

## Škodni dogodek

Poškodovan pri delu v tujini, ob rezanju s krožno žago.

## Poškodba

Prekinitev kostnine srednjega in oddaljenega členka kazalca, oddaljenega členka sredinca desnice, poškodba kožnega pokrova palca desnice, poškodba okoliških mehkih tkiv z izlivom krvi navzven in oteklina.

## Telesne bolečine

1.800.000,00 SIT Neprestane hude bolečine je trpel kumulativno 3 dni, občasne hude bolečine kumulativno 1 teden, stalne srednje močne bolečine 1 mesec, občasne srednje močne bolečine kumulativno 8 tednov, stalne lahke bolečine do jeseni 1998, občasne zmerne bolečine ima še sedaj in sicer ob spremembah vremena, pri obremenitvah prstov in ob naletih ob trd predmet.

#### Hospitalizacija

Oškodovanec je bil hospitaliziran 16 dni, od tega 12 dni v tujini.

#### Ambulantno zdravljenje

Opravil je 15 specialističnih pregledov.

#### Rehabilitacija

Opravljal je fizikalno terapijo (58-krat), ki je bila boleča.

#### Nevšečnosti med zdravljenjem

3-krat je bil izpostavljen ionizirajočemu sevanju. Kirschnerjevo žico je 3 tedne nosil v sredincu, 7 tednov pa v kazalcu desne roke. Nato je v avgustu 1998 nosil še 5 tednov dvojno Kirschnerjevo žico zaradi artrodeze DIP sklepa kazalca. Po odstranitvi Kirschnerjeve žice je nosil opornico 14 dni. Po operaciji je 4 tedne nosil volarno longeto. Jemal je protibolečinska sredstva. V bolniškem staležu je bil 8 mesecev.

## Strah

300.000,00 SIT Ob samem dogodku je doživel intenziven strah. Tudi pozneje je doživljal intenziven strah za izid zdravljenja, saj ga je skrbelo, ali bo še lahko opravljal svoj poklic. Ta strah je trajal najmanj 5 tednov, nakar je postopno izzvenel.

## Zmanjšanje življenjske aktivnosti

1.500.000,00 SIT Oškodovancu je ostala omejena gibljivost vseh treh poškodovanih prstov in prikrajšava kazalca za 2 cm. Zaradi tega ima zmanjšano grobo mišično moč stiska pesti in opozicije prizadetih prstov. Pri formiranju pesti se palec nepopolno zapre, kazalec štrli v prostor in tudi sredinec štrli 1 cm stran od dlani. Zaradi tega ima težave pri delu z orodji, pri delih, kjer je potreben močan oprijem, pri igrah z žogo, pri pisanju, pri pincetnem prijemu in pri finih gibih desnice. Težave ima tudi pri uporabi jedilnega pribora. Oviran je tako pri poklicnem delu, kot pri opravljanju domačih opravil. Njegove splošne življenjske aktivnosti so zmanjšane za 10%.

## Skaženost

350.000,00 SIT Poškodbe na desnici, ki je kot dominantna roka izpostavljena pogledom drugih, so se zacelile z brazgotinami, prsti so v pokrčenih položajih štrleči, kazalec je zmanjšan za 2 cm.

---

ZOR člen 200, 203